Spørgsmål og svar om SPS fra Samba-konferencen 2024

**Må man på UU bruge tidligere elever som studiestøtte?**

På ungdomsuddannelserne skal skolen sikre, at personer ansat på skolen til at varetage studiestøttetimer, har de rette kompetencer til at varetage støtten. Formålet er, at støtten kompenserer for funktionsnedsættelsen i den aktuelle uddannelsesmæssige kontekst. En støtteperson kan have mange forskellige baggrunde og erfaringer, og det er således skolens ansvar de ansætter støttepersoner, som kan udfylde rollen som støtteperson i det konkrete tilfælde. I tilfælde hvor skolen vælger at entrere med en ekstern leverandør af personstøttetimer, er det leverandørens ansvar at sikre, at kompetencerne hos støttegiver matcher støttebehovet i uddannelseskonteksten.

For elever med hørehandicap er tolken ansat af en ekstern leverandør. For elever med synsnedsættelser eller bevægehandicap er støttepersonen ligeledes ansat af en leverandør.

**Om DUOS’ vilkår: Når eleven aflyser – er det kun ved individuelle timer, at DUOS kompenseres for den tabte tid? Hvad hvis det er en gruppeaftale?**

Når der leveres støttepersontimer ved DUOS, er reglerne reguleret i den kontrakt som styrelsen har indgået med DUOS. I henhold til denne aftale er støttepersontimer på hold ikke en mulighed.

Det er muligt at levere støttetimer på hold ved studiestøttetimer, som uddannelsesstedet selv leverer og reglerne vedr. aflysning følger af de generelle regler vedr. aflysning, som er meldt ud på vores hjemmeside <https://www.spsu.dk/for-sps-ansvarlige/administration-af-sps/refusion-af-udgifter>

**Hvorfor gives der som oftest ikke læse/skrive-teknologi (LST) og ramme til Nota ved psykiske funktionsnedsættelser?**

Alle afgørelser om specialpædagogisk støtte træffes på baggrund af en konkret og individuel vurdering. Det vil derfor altid afhænge af den konkrete psykiske funktionsnedsættelse og de studiemæssige udfordringer, som eleven oplever. Hvis en elev alene har udfordringer med hukommelse og koncentration, kan der ikke bevilges LST, da LST ikke kompenserer herfor.

Man kan læse mere på vores hjemmeside her <https://www.spsu.dk/for-stoettegivere/laese-skriveteknologi-til-elever-og-studerende-med-psykiske-funktionsnedsaettelser>

**Har der engang været en elektronisk talblindetest, og hvad blev der i så fald af den?**

Der har endnu ikke været en national test for talblindhed. I stedet anvendes forskellige tests på uddannelsesinstitutionerne til at identificere talblindhed. Der er dog stigende interesse for at udvikle en konkret talblindhedstest, og i øjeblikket er der et igangværende talblindhedsprojekt, blandt andet drevet af VIVE. I STUK er det Center for Folkeskole, der er tættest tilknyttet arbejdet med talblindhedstesten, da intentionen som udgangspunkt er at udvikle en test målrettet elever i 4. klasse i folkeskolen.

**Hvis en elev er i oplæring i fx Føtex, og Føtex udfører støtten – fakturerer Føtex så skolen direkte?** Ja

**Hvis en EUD-elev skal modtage i SPS i udlandet, kan det så være onlinemøder med støttegiver fra Danmark?** Ja

**Kan PPV bruges som dokumentation ved overgang fra folkeskole til UU, fx pga. ventetid i psykiatrien?** Ja, SPS-kontoret bruger PPV som dokumentation.

**Bruger SPS-kontoret logopæd-udtalelse som dokumentation ved stammen?** Ja

**Hvis en døv elev på EUD får skolepraktik i stedet for læreplads – må oplæringsskolen så søge mere end 20 tolketimer, fx 26 som nu under skoleforløbet?**

Ja - der er ikke en begrænsning på 20 timer under SPS-ordningen.

**Kan man installere IntoWords senere end efter 30 dage?**

Ja. En bevilling af IntoWords svarer til uddannelsens varighed, men kan dog maksimalt gælde i 4 år. Styrelsens serviceleverandør, Atea, står for support af læse-skriveteknologien. Man kan kontakte Atea på tlf. 70211286 eller mail: [SPS@atea.dk](mailto:SPS@atea.dk).

**Der blev desuden udtrykt ønske om udvikling af en funktion, hvor læsevejledere inde i ordblindetesten skal begrunde, hvorfor de gentester.** Ønsket er hørt – tak for forslaget.